Dette er standardstørrelser, og det finnes ikke noen utbredt alternativ standard basert på metriske mål. Det store spennet av størrelsene på verktøyinnfestning gir store muligheter for å tilpasse størrelsen på verktøyene til ulike bruksområder og formål. Til husholdningsbruk kan trolig 1/4 toms (6.35 mm) sies å være vanligst til skruing på små ting, dernest 3/8 og 1/2 toms (9.525 mm og 12.7 mm) til grovere oppgaver. Større firkantspor sammenfaller ofte med lengre verktøyarm, og dertil mulighet for større tiltrekkingsmoment. Et mindre verktøy kan dermed være en naturlig måte å begrense tiltrekkingsmomentet på, og på den måte unngå brukerfeil i form av tiltrekking med for høyt moment.